પાલનપુરમાં પડેલા પ્રથમ વરસાદે પાલિકાની પોલ ખોલી નાખી હોય તેમ સોનારીયા બંગલા વિસ્તારમાં ઠેર ઠેર માર્ગ ઉપર ભુવા પડી ગયા છે. જેના કારણે વાહન ચાલકો મુશ્કેલીમાં મુકાઈ રહ્યા છે. દરમિયાન પોતાની ગેરરીતિ ઉપર ઢાંક પીછોડો કરવા માટે પાલિકા દ્વારા તાત્કાલિક ભુવા પુરવાની કામગીરી હાથ ધરવામાં આવી છે. પાલનપુર નગરપાલિકાના ભાજપના સત્તાધીશો રાજીવ આવાસ યોજના હોય કે, ભૂગર્ભ ગટરના કામ પછી રોડનું નવીનીકરણ તેમાં ગેરરીતિના આક્ષેપોનો સામનો કરી રહ્યા છે. અને જાણે આક્ષેપો સાચા હોય તેમ પાલનપુરમાં મોસમના પ્રથમ વરસાદે જ પાલિકાની પોલ ખોલી હોય તેવો ઘાટ ઘડાયો છે.